**Α. ΚΕΙΜΕΝΟ**

Τα μέτρα για τις ευπαθείς οικονομικά ομάδες του πληθυσμού που ανακοινώθηκαν την περασμένη Πέμπτη φέρνουν και πάλι στο προσκήνιο το ζήτημα της φτώχειας και πώς αυτή ορίζεται σήμερα. Βέβαια, οι αριθμοί υπήρχαν πάντα αμείλικτοι να μας θυμίζουν ότι η φτώχεια, παρά την ευημερία, είναι εδώ: 300.000 ελληνικές οικογένειες που ζουν κάτω από το όριο της φτώχειας, εκατοντάδες χιλιάδες άνεργοι οι οποίοι προσπαθούν να ξεφύγουν από τον κοινωνικό αποκλεισμό. Οι αριθμοί όμως δεν τα λένε όλα και κυρίως δεν μας εξηγούν γιατί, όταν ο πλανήτης μας παράγει περισσότερο πλούτο από ποτέ, παράγει συγχρόνως και τόση εξαθλίωση· και γιατί οι κοινωνίες μας εκτρέφουν αθλιότητα, πολύ μεγαλύτερη και πιο ανυπόφορη από αυτήν που απλώς οι αριθμοί τεκμηριώνουν. Στα ερωτήματα αυτά επιχειρεί απαντήσεις το σημερινό αφιέρωμα.

Σύμφωνα με τη διατύπωση του αμερικανού ανθρωπολόγου Μάρσαλ Σάλινς, η μόνη μέχρι τώρα κοινωνία της αφθονίας, η μόνη δηλαδή ανθρώπινη κοινωνία που δεν γνώριζε τη φτώχεια, ήταν η νεολιθική. Αναμφίβολα, δεν πρόκειται για κάτι περίεργο. Οι πρωτόγονοι που κυνηγούν μόνον τόσα θηράματα και μαζεύουν μόνον τόσους άγριους καρπούς όσο τους χρειάζεται για να χορτάσουν δεν είναι φτωχοί. Και γι' αυτό ακριβώς αφού ασχοληθούν ελάχιστες ώρες για να εξασφαλίσουν τον επιούσιο, αφού δηλαδή τελειώσουν τη σύντομη αναγκαία «εργασία» τους, περνούν τον υπόλοιπο «ελεύθερο χρόνο» τους κατά το δοκούν. Ικανοποιώντας λοιπόν όλες τους τις ανάγκες, ζουν ως «πλούσιοι». ...

Έτσι, οι δικές μας ανεπτυγμένες κοινωνίες εμφανίζουν στο σημείο αυτό μια σειρά από γνωρίσματα που τις διαφοροποιούν από όλες τις προηγούμενες. Από τη μια μεριά η ισονομία και η ισοπολιτεία συνεπάγονται την άμεση συγκρισιμότητα όλων των ανθρώπων μεταξύ τους. Όλοι είναι ίσοι ενώπιον του νόμου αλλά και ενώπιον της φαντασιακής συγκρότησης των βιοτικών τους προοπτικών. Οι ελεύθεροι άνθρωποι έχουν δικαίωμα να διεκδικούν και να αποκτούν ίσοις όροις πρόσβαση σε όλες τις κοινωνικές αξίες. Και αντιμετωπίζουν ο ένας τον άλλον με βάση τα ίδια κριτήρια.

Από την άλλη μεριά, είναι γεγονός ότι οι πλέον «δημοκρατικές» κοινωνίες μας γίνονται ολοένα πιο πλούσιες, παράγουν ολοένα και περισσότερα αγαθά και υπηρεσίες όλων των ειδών και απελευθερώνουν όλες τις καταναλωτικές επιθυμίες των ανθρώπων .Οι ανάγκες και οι στερήσεις είναι πολύ πιο ανυπόφορες όταν δεν είναι γενικές... Πριν καν να μιλήσει κανείς για «κοινωνική δικαιοσύνη»... και «κοινωνική επιείκεια», η πραγματικότητα και το θέαμα μιας αυξανόμενης φτώχειας, η οποία γειτνιάζει με μιαν επίσης αυξανόμενη αφθονία, είναι λοιπόν από κάθε άποψη αποκρουστικό και απαράδεκτο θέμα.

Έτσι, δεν είναι τυχαίο ότι για πρώτη φορά οι κοινωνίες υποχρεώνονται να ορίσουν και να μετρήσουν τη φτώχεια. Ως «επιτρεπτά όρια της φτώχειας» (δίχως βέβαια να προσδιορίζεται το ηθικό ή λογικό κριτήριο του επιτρεπτού) ορίζονται τα ατομικά εισοδήματα που βρίσκονται κάτω από το ήμισυ του μέσου κατά κεφαλήν εισοδήματος μιας χώρας. Ακόμα λοιπόν και αν το ηθικό και ποιοτικό αυτό σκάνδαλο ορίζεται ποσοτικά, είναι γεγονός ότι ακόμα και έτσι το ζήτημα της φτώχειας μπαίνει στο επίκεντρο της δημοσιότητας. Κανείς πια δεν δικαιούται να μη βλέπει και να μη γνωρίζει. Οι κοινωνίες μας εκτρέφουν αθλιότητα, πολύ μεγαλύτερη και πιο ανυπόφορη από αυτήν που απλώς τεκμηριώνουν οι αριθμοί. Κάτι πρέπει να γίνει... Όσες κοινωνίες είναι έστω και στοιχειωδώς ανεπτυγμένες δεν είναι δυνατόν να ανέχονται την εξαθλίωση των κοινωνιών. Πριν καν να περιφρονήσει ή να φοβηθεί τη φτώχεια, ο πλούτος οφείλει να την ντρέπεται. Και να δρα αναλόγως(!)

*Ο κ. Κωνσταντίνος Τσουκαλάς είναι καθηγητής της Κοινωνιολογίας στο* Πανεπιστήμιο Αθηνών.

**Β. ΕΡΩΤΗΣΕΙΣ**

**Α**. Να αποδώσετε συνοπτικά την εξήγηση του συγγραφέα για την ύπαρξη της φτώχειας στα σύγχρονα δημοκρατούμενα κράτη (60 λέξεις) Μονάδες 15

**Β1**. Να απαντήσετε αν οι παρακάτω προτάσεις είναι Σωστές ή Λάθος:

Α. Κατά την άποψη του συγγραφέα ,οι άνθρωποι κατά τη νεολιθική εποχή δεν

αντιμετώπιζαν πρόβλημα φτώχειας.

Β. Στις σύγχρονες κοινωνίες δεν έχει κατοχυρωθεί η ισονομία.

Γ. Κατά την άποψη του αρθρογράφου, οι στερήσεις του καθημερινού βίου είναι

ανυπόφορες.

Δ. Τα αποτελέσματα της έρευνας αποκαλύπτουν χαμηλότερα ποσοστά

φτώχειας από αυτά που ισχύουν στην πραγματικότητα.

Ε. Η φτώχεια σε παγκόσμιο επίπεδο βρίσκεται δίπλα με τον πλούτο.

Μονάδες 10

Β2.Να δικαιολογήσετε τη χρήση των εισαγωγικών στην 4η παράγραφο του κειμένου: *«Από την άλλη μεριά είναι γεγονός.. .θέμα»* Μονάδες 5

**Β3**. Να βρείτε 2 τρόπους ανάπτυξης στην 2η παράγραφο του κειμένου και να γράψετε ποιο σκοπό εξυπηρετεί η επιλογή του καθενός.

Μονάδες 10

**Β4**. *«Οι ελεύθεροι άνθρωποι διεκδικούν πρόσβαση επί ίσοις όροις σε όλες τις κοινωνικές αξίες».*

α) Να επαναδιατυπωθεί η παραπάνω περίοδος στην παθητική φωνή.

β) Ποια νοηματική διαφορά έχει η ενεργητική και η παθητική φωνή;

Μονάδες 10

**Β5**.Να δικαιολογήσετε την παρένθεση και το θαυμαστικό στην τελευταία παράγραφο του κειμένου. Μονάδες 5

**Γ.** Να αποδοθεί συνοπτικάη ιστορία (μύθος) του διηγήματος του **Δ. Βουτυρά «Πόσο ήθελα…» Μονάδες:15**

**Δ . ΠΑΡΑΓΩΓΗ ΛΟΓΟΥ**

Γράφετε άρθρο που πρόκειται να δημοσιευθεί σε κυριακάτικη πολιτική εφημερίδα. Στο κείμενο σας αναπτύσσετε τα αίτια της φτώχειας, κυρίως στις σύγχρονες δυτικές κοινωνίες. ( 300-350 λέξεις)

Μονάδες 30

**Γ.** Βλ. αρχείο pdf 15574 Πόσο ήθελα, Δ. Βουτυράς

